ലോകാരോഗ്യ സംഘടനയുടെ യോഗം ഇന്ന് കൊവാക്സിന്റെ അംഗീകാരവും അജണ്ടയില് ന്യൂഡല്ഹി: ഭാരത് ബയോടെകിന്റെ കൊറോണ പ്രതിരോധ കുത്തിവയ്പ്പായ കൊവാക്സിന് അടിയന്തര ഉപയോഗത്തിന് അനുമതി നല്കുന്നത് സംബന്ധിച്ച് ഇന്ന് ചേരുന്ന ഡബ്ല്യുഎച്ച്ഒ യോഗം തീരുമാനമെടുക്കും. ഇന്ത്യ തദ്ദേശീയമായി വികസിപ്പിച്ചെടുത്ത വാക്സിനാണ് കൊവാക്സിന്. സമിതി ഇന്ന് ചേരുന്ന യോഗത്തില് കൊവാക്സിന് അംഗീകാരം നല്കുന്ന വിഷയവും അജണ്ടയില് ഉള്പ്പെടുത്തിയിട്ടുണ്ടെന്നാണ് വിവരം. കൊവാക്സിന് പുറമെ മറ്റ് രാജ്യങ്ങളുടെ വാക്സിനുകളും ലോകാരോഗ്യ സംഘടനയുടെ അംഗീകാരം ലഭിക്കുന്നതിനായി അപേക്ഷകള് നല്കിയിട്ടുണ്ട്. അപേക്ഷ ലഭിച്ച വാക്സിനുകളെ കുറിച്ച് വിശദമായ പഠനം നടത്തി ഈ മാസം അവസാനത്തോടെ ഇവയുടെ കാര്യത്തില് അന്തിമ തീരുമാനം എടുക്കണമെന്നും ആരോഗ്യ വിദഗ്ധര് പറയുന്നു. ഇന്നലെയാണ് ലോകാരോഗ്യ സംഘടനയിലെ വിദഗ്ധ പാനലിന്റെ മീറ്റിംഗ് ആരംഭിച്ചത്. നാല് ദിവസം നീളുന്ന ചര്ച്ചയില് കൊവാക്സിന്റെ അംഗീകാരം ഉള്പ്പെട്ട വിഷയം ഇന്നാണ് ചര്ച്ചയ്ക്ക് എടുക്കുന്നത്. സ്ട്രാറ്റജിക് അഡൈ്വസറി ഗ്രൂപ്പ് ഓഫ് എക്സ്പെര്ട്ട് ഇമ്മ്യുണൈസേഷന് കൂടി അംഗീകരിക്കുന്ന വാക്സിനുകള്ക്കാണ് ലോകാരോഗ്യ സംഘടന അടിയന്തര ഉപയോഗത്തിനായി അനുമതി നല്കുന്നത്. നിലവില് ആറ് പ്രതിരോധ വാക്സിനുകള്ക്കാണ് ലോകാരോഗ്യ സംഘടനയുടെ അംഗീകാരം ലഭിച്ചിട്ടുള്ളത്. ഫൈസര് ബയോ എന് ടെക്, ജോണ്സണ് ആന്റ് ജോണ്സണ്, ഓക്സ്ഫോര്ഡ് അസ്ട്രസെനക വാക്സിന്, സിറം ഇന്സ്റ്റിറ്റ്യൂട്ട് ഓഫ് ഇന്ത്യയുടെ കൊവിഷീല്ഡ്, മൊഡേണ ജബ്, സിനോഫാം സിനോവാക് വാക്സിന് എന്നിവയാണവ. നിരവധി പരിശോധനകള്ക്കൊടുവിലാണ് വാക്സിനുകള്ക്ക് അംഗീകാരം നല്കുന്നത്. കൊവാക്സിന് ലോകാരോഗ്യ സംഘടനയുടെ അംഗീകാരം ലഭിച്ചാല് ആഗോളതലത്തിലും വാക്സിന് വലിയ സ്വീകാര്യത ലഭിക്കുമെന്നാണ് പ്രതീക്ഷിക്കുന്നത്. ആഗോളതലത്തില് നോക്കുകയാണെങ്കില് പല രാജ്യങ്ങള്ക്കും വാക്സിന് ആവശ്യമാണ്. ഇതൊരു ആഗോള യുദ്ധമാണ്. പല രാജ്യങ്ങള്ക്കും വാക്സിന് ലഭിച്ചിട്ട് പോലുമില്ല. അതുകൊണ്ട് തന്നെ നമ്മുടെ വാക്സിന് സമയബന്ധിതമായി അംഗീകാരം ലഭിക്കുമെന്നാണ് പ്രതീക്ഷിക്കുന്നതെന്നും എയിംസിലെ കൊറോണ19 ടാസ്ക് ഫോഴ്സ് ചെയര്പേഴ്സണ് ഡോ.നവനീത് വിഗ് പറയുന്നു.